Նախ՝ պետք է փաստել, որ այսօր մենք ապրում ենք երկրորդ սառը պատերազմի կիզակետում: Իհարկե, կան էական տարբերություններ, մասնավորապես՝ գաղափարական ճակատում։ Այստեղ չեն բախվում կոմունիզմի եւ կապիտալիզմի գաղափարախոսությունները, սակայն դրա փոխարեն կիբերպատերազմները՝ միմյանց արժեհամակարգերը վարկաբեկելու, ազգային գաղափարները փնովելու գործընթացը նոր որակ է հաղորդել սառը հակամարտությանը: Աներկբա է նաեւ այն, որ աշխարհն այսօր երկբեւեռ չէ, քանի որ Չինաստանը դարձել է ժամանակակից աշխարհի երրորդ բեւեռը ժամանակագրական ծագման առումով, սակայն երկրորդը` համաշխարհային տնտեսության վրա իր ազդեցության առումով: Այդուհանդերձ, ԱՄՆ-ն շարունակում է մնալ Ռուսաստանի թիվ մեկ ախոյանը միջազգային հարաբերություններում, իսկ ԱՄՆ-ում Պուտինի «դեմոնիզացիան» շարադրում է ԱՄՆ արտաքին քաղաքական այն օրակարգը, որը բնորոշ է վերոնշյալ իրողություններին: Ինչպես Սառը պատերազմի տարիներին, այնպես էլ այսօր ԱՄՆ-ՌԴ հարաբերություններից ու դրա որակից էապես կախված են մի շարք քաղաքական գործընթացներ, միջազգային ճգնաժամերի կարգավորումներ՝ Եվրոպայից մինչ Մերձավոր Արեւելք եւ Ասիա: Փորձենք հասկանալ երկու առաջնորդների «մարտավարական դիրքավորումները» այս հանդիպումից առաջ։ Եվ այսպես, ի՞նչ է անհրաժեշտ Մոսկվային։